Selecţionata masculină de polo pe apă a României a fost învinsă clar de echipa Olandei, cu scorul de 19-11 (2-2, 1-5, 9-2, 7-2), vineri, în Grupa D a preliminariilor Campionatului European Under-19, găzduită de Bazinul Steaua din Bucureşti, potrivit Agerpres.
Pentru tricolori, care au făcut o primă jumătate de meci foarte bună şi o a doua foarte slabă, au marcat Octavian Mihai (3 goluri), Marc Angelescu (2), Adrian Păşcăluţă (2), Patrick Manciu, Andrei Marinescu, Balazs Csato şi Andreu Ţepeluş.
Golurile oaspeţilor au fost reuşite de Daan Bakker (5), Hugo Wouters (4), Jorrit van der Weijden (2), Chris van den Dobbelsteen (2), David De Vries (2), Mila Spee (2), Fabio Jukic şi Rick Terlouw.
Olanda ocupă primul loc în clasament, cu 9 puncte (3 jocuri), urmată de România, 3 puncte (2 jocuri), Ucraina, 3 (2), Cipru, 3 (2), Lituania 0 (3).
Sâmbătă, România va înfrunta Ucraina (18:30).
Primele două clasate se califică la turneul final care va avea loc în perioada 1-7 septembrie, la Burgas (Bulgaria).